text: Psykisk syg dømt for drabsforsøg
  26 august 2013 kl. 11.43
  En 25-årig mand fra Bredsten ved Vejle er dømt til psykiatrisk behandling. Han blev mandag kendt skyldig i drabsforsøg, da han sidste sommer skød en anden mand i ryggen.
  Skuddramaet skete i Staldgårdsgade i Vejle, hvor den 25-årig affyrede et jagtgevær ind i en lejlighed. Lejligheden indehaver nåede at vende ryggen til - og det blev måske hans redning.
  Men offeret har stadig over 200 hagl i ryggen. Han er stadig fysisk og psykisk medtaget, og han har krævet over 800.000 kr. i erstatning, fordi han sandsynligvis ikke bliver arbejdsdygtig igen, skriver vafo.dk
  Retten i Kolding besluttede mandag formiddag, at den 25-årig var skyldig i drabsforsøg. Dommerne vurdere, at han ikke er egnet til almindelig straf, fordi han er erklæret sindssyg. Han blev derfor idømt en tidsubestemt indlæggelse på en psykiatrisk afdeling. Først når lægerne finder det forsvarligt, kan han udskrives.
  